ไทยหนุน “เวียดนาม” ปธ.อาเซียนปี 63 สานต่อนโยบาย ศก. ใต้แนวคิด “อาเซียนเป็นหนึ่งเดียวฯ”
ไทยหนุน "เวียดนาม" ประธานอาเซียนปี 63 สานต่อนโยบายเศรษฐกิจ ภายใต้แนวคิด "อาเซียนเป็นหนึ่งเดียวและพร้อมปรับตัว" 
ไทยหนุน "เวียดนาม" ประธานอาเซียนปี 63 สานต่อนโยบายเศรษฐกิจ ภายใต้แนวคิด "อาเซียนเป็นหนึ่งเดียวและพร้อมปรับตัว"
2 ธ.ค. 2562

นายดวงอาทิตย์ นิธิอุทัย รองอธิบดีกรมเจรจาการค้าระหว่างประเทศ กระทรวงพาณิชย์ เปิดเผยภายหลังการเข้าร่วมประชุมเจ้าหน้าที่อาวุโสด้านเศรษฐกิจอาเซียนอย่างไม่เป็นทางการ (SEOM Retreat) ระหว่างวันที่ 28-29 พ.ย.62 ณ เมืองฮาลอง สาธารณรัฐสังคมนิยมเวียดนาม ว่า ที่ประชุมได้หารือเพื่อจัดทำแผนการทำงานของอาเซียนด้านเศรษฐกิจปี 63 เช่น ปรับปรุงกระบวนการทำงานของอาเซียนในสาขาต่างๆ ให้มีประสิทธิภาพ ทันสมัย สอดคล้องกับทิศทาง และสถานการณ์เศรษฐกิจโลกมากขึ้น
รวมทั้งวางแนวทางการเจรจาประเด็นใหม่ๆ ที่อาเซียนหรือประเทศคู่ค้าของอาเซียนอาจหยิบยกขึ้นหารือในการจัดทำข้อตกลงการค้าเสรี หรือ FTA พิจารณาเรื่องการสมัครเป็นสมาชิกอาเซียนของติมอร์-เลสเต และยกระดับความสัมพันธ์กับประเทศนอกอาเซียนผ่านข้อตกลง FTA ที่มีอยู่ อาทิ บังคับใช้พิธีสารเพื่อแก้ไข FTA อาเซียน-ญี่ปุ่น(AJCEP)
โดยเพิ่มเรื่องการเปิดเสรีการค้าบริการ และการส่งเสริมอำนวยความสะดวกการลงทุนจากเดิมที่เน้นเฉพาะการเปิดเสรีการค้าสินค้า เจรจาเปิดเสรีการค้าสินค้าเพิ่มเติมใน FTA อาเซียน-อินเดีย (AITIGA) เจรจาปรับปรุง FTA อาเซียน-ออสเตรเลีย-นิวซีแลนด์ (AANZFTA) ที่มีผลบังคับใช้มา 10 ปี โดยเพิ่มเติมประเด็นใหม่ๆ เช่น พาณิชย์อิเล็กทรอนิกส์ การจัดซื้อจัดจ้างโดยรัฐ และจัดทำขอบเขตการเจรจา FTA อาเซียน-สหภาพยุโรป เป็นต้น
นอกจากนี้ ที่ประชุมฯ ยังได้รับทราบประเด็นสำคัญด้านเศรษฐกิจ ที่เวียดนามในฐานะประธานอาเซียนปี 63  เสนอให้อาเซียนร่วมกันดำเนินการให้สำเร็จภายใต้แนวคิด “อาเซียนเป็นหนึ่งเดียวและพร้อมปรับตัว (Cohesive and Responsive ASEAN) เน้นเรื่องการส่งเสริมการบูรณาการและความเชื่อมโยงภายในอาเซียน การส่งเสริมการมีส่วนร่วมของอาเซียนกับประชาคมโลก และการเสริมสร้างอาเซียนที่พร้อมปรับตัวและมีศักยภาพ
โดยยืนยันที่จะสานต่อประเด็นสำคัญด้านเศรษฐกิจที่ไทยในฐานะประธานอาเซียนปีนี้ได้เริ่มไว้ อาทิ การจัดทำกลไกเพื่อติดตามและประเมินการบูรณาการด้านดิจิทัลของอาเซียน การจัดทำแผนงานเพื่อต่อต้านการประมงที่ผิดกฎหมายและไร้การควบคุม (IUU) และการลงนามความตกลง RCEP หลังสามารถสรุปผลการเจรจาได้ในปี 62 ที่ประเทศไทย เป็นต้น
ทั้งนี้ อาเซียนเป็นคู่ค้าอันดับหนึ่งของไทย การค้าระหว่างไทยกับอาเซียน ในปี 61 มีมูลค่าการค้ารวม 113,934 ล้านเหรียญสหรัฐ เพิ่มขึ้นจากปี 60 ร้อยละ 13 โดยไทยส่งออกไปอาเซียน 68,437 ล้านเหรียญสหรัฐ และนำเข้าจากอาเซียน 45,497 ล้านเหรียญสหรัฐ ปัจจุบันการส่งออกของไทยไปอาเซียน คิดเป็นร้อยละ 27 ของการส่งออกรวมของไทย